“หุ้นเอเชีย” ผันผวน! ตามทิศทางดาวโจนส์ปิดร่วง หลัง “เฟซบุ๊ก” เปิดงบ Q4/64 ต่ำคาด
“หุ้นเอเชีย” ผันผวน! ตามทิศทางดาวโจนส์ปิดร่วง 500 จุด หลัง “เฟซบุ๊ก” ปิดงบ Q4/64 อยู่ที่ระดับ 3.67 ดอลลาร์ ต่ำกว่าที่นักวิเคราะห์คาดว่าจะอยู่ที่ 3.84 ดอลลาร์
4 ก.พ. 2565

ผู้สื่อข่าวรายงานว่า ตลาดหุ้นเอเชียเปิดผันผวน โดยถูกกดดันจากดัชนีดาวโจนส์ตลาดหุ้นนิวยอร์กที่ปิดร่วงลงกว่า 500 จุดในวันพฤหัสบดี (3 ก.พ.) ขณะที่ดัชนี Nasdaq ดิ่งลงกว่า 3.7% ซึ่งเป็นการปรับตัวลงในวันเดียวที่รุนแรงที่สุดนับตั้งแต่เดือนก.ย. 2563 หลังจากบริษัทเมตา แพลตฟอร์มส์ ซึ่งเป็นบริษัทแม่ของเฟซบุ๊ก เปิดเผยผลประกอบการที่น่าผิดหวัง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,095.90 จุด ลดลง 145.41 จุด หรือ -0.53% และดัชนี HSI ตลาดหุ้นฮ่องกงเปิดวันนี้ที่ 24,392.86 จุด เพิ่มขึ้น 590.6 จุด หรือ +2.48%
ส่วนตลาดหุ้นจีนปิดทำการเนื่องในเทศกาลตรุษจีนตั้งแต่วันที่ 31 ม.ค.-4 ก.พ.
สำหรับภาวะการซื้อขายในตลาดหุ้นภูมิภาคได้รับแรงกดดันหลังจากที่เฟซบุ๊กเปิดเผยกำไรต่อหุ้นในไตรมาส 4/2564 ที่ระดับ 3.67 ดอลลาร์ ต่ำกว่าที่นักวิเคราะห์คาดว่าจะอยู่ที่ 3.84 ดอลลาร์ ขณะที่ยอดผู้ใช้งานรายวันลดลงมาอยู่ที่ระดับ 1.93 ล้านราย ต่ำกว่าที่นักวิเคราะห์คาดการณ์ไว้ที่ 1.95 ล้านราย
โดยเฟซบุ๊กระบุว่า ผลประกอบการของบริษัทได้รับผลกระทบจากหลายปัจจัยด้วยกัน ซึ่งรวมถึงการที่บริษัทแอปเปิล อิงค์ เปลี่ยนแปลงนโยบายความเป็นส่วนตัวด้วยการอัปเดตระบบปฏิบัติการบน iPhone เป็น iOS 14.5 ซึ่งส่งผลกระทบต่อรายได้ด้านโฆษณาของเฟซบุ๊ก เนื่องจากซอฟต์แวร์ iOS 14.5 กำหนดให้ผู้ใช้งานต้องให้ความยินยอมก่อนที่แอปพลิเคชันต่าง ๆ จะสามารถติดตามข้อมูลของผู้ใช้งาน
ขณะเดียวกันผลประกอบการที่ย่ำแย่ส่งผลให้ราคาหุ้นเฟซบุ๊กปิดตลาดร่วงลง 26.39% และทำให้มูลค่าตลาดของเฟซบุ๊กหายไปกว่า 2 แสนล้านดอลลาร์ นอกจากนี้ ยังได้ฉุดราคาหุ้นของบริษัทอื่น ๆ ในกลุ่มเทคโนโลยีและโซเชียลมีเดียดิ่งลงด้วย โดยหุ้นไมโครซอฟท์ ร่วงลง 3.9% หุ้นแอปเปิล ลดลง 1.67% หุ้นอัลฟาเบท ร่วงลง 3.32 หุ้นทวิตเตอร์ ร่วงลง 5.56% หุ้นสแนป ทรุดตัวลง 23.6% หุ้นพินเทอเรสต์ ร่วงลง 10.32%
สำหรับข้อมูลเศรษฐกิจที่มีการเปิดเผยเมื่อคืนนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลงสู่ระดับ 238,000 รายในสัปดาห์ที่แล้ว ซึ่งต่ำกว่าตัวเลขคาดการณ์ของนักวิเคราะห์ที่ระดับ 245,000 ราย และต่ำกว่าตัวเลขที่มีการรายงานในสัปดาห์ก่อนหน้านี้ที่ระดับ 261,000 ราย
ขณะที่สถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการของสหรัฐร่วงลงสู่ระดับ 59.9 ในเดือนม.ค. ซึ่งเป็นระดับต่ำสุดนับตั้งแต่เดือนก.พ.2564 แต่สูงกว่าตัวเลขคาดการณ์ของนักวิเคราะห์ที่ระดับ 59.5 หลังจากแตะระดับ 62.3 ในเดือนธ.ค.
ด้านนักลงทุนยังจับตาตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันนี้ ขณะที่นักวิเคราะห์คาดการณ์ว่า ตัวเลขจ้างงานนอกภาคเกษตรประจำเดือนม.ค.ของสหรัฐจะเพิ่มขึ้นเพียง 178,000 ตำแหน่ง และคาดว่าอัตราว่างงานจะทรงตัวที่ระดับ 3.9%
สำหรับข้อมูลเศรษฐกิจในภูมิภาคที่น่าติดตามวันนี้ ได้แก่ ทุนสำรองเงินตราต่างประเทศและอัตราเงินเฟ้อเดือนม.ค.ของเกาหลีใต้